നോക്കുകൂലി കേസ്: ജാമ്യാപേക്ഷയുമായി സി.ഐ.ടി.യു തൊഴിലാളികള് കോടതിയില് പത്ത് തൊഴിലാളികളുടെ തൊഴില് കാര്ഡ് സസ്പെന്ഡ് ചെയ്തു വടക്കാഞ്ചേരി: തെക്കുംകര പഞ്ചായത്തിലെ മലാക്കയില് വീട് നിര്മ്മാണത്തിനായി കൊണ്ടുവന്ന ഗ്രാനൈറ്റ് ഇറക്കാനായി നോക്കുകൂലി ആവശ്യപ്പെട്ടതുമായി ബന്ധപ്പെട്ടുണ്ടായ കേസില് ജയിലില് കഴിയുന്ന 10 സി.ഐ.ടി.യു തൊഴിലാളികള്ക്കായി ഇന്ന് ജാമ്യാപേക്ഷ സമര്പ്പിക്കുമെന്ന് സംഘടനാ നേതാക്കള് അറിയിച്ചു. മലാക്കയിലെ കദളിക്കാട്ടില് വീട്ടില് പ്രകാശന്റെ വീട് നിര്മ്മാണത്തിനായി കൊണ്ടുവന്ന ഗ്രാനൈറ്റ് ഇറക്കുന്നതിനായി നോക്കുകൂലി ആവശ്യപ്പെടുകയും വാക്കേറ്റത്തിനിടെ പ്രകാശന്റെ കൈ തല്ലി ഒടിക്കുകയുമായിരുന്നു. ഭാര്യ പ്രസീത, സഹോദരന് പ്രശാന്ത് എന്നിവര്ക്കും പരിക്കേറ്റിരുന്നു. വീട്ടുടമയുടെ കൈ തല്ലിയൊടിച്ച സംഭവത്തില് അസിസ്റ്റന്റ് ലേബര് ഓഫീസറുടെ റിപ്പോര്ട്ടിന്റെ അടിസ്ഥാനത്തില് ഡെപ്യൂട്ടി ലേബര് ഓഫീസര് സി.ഐ.ടി.യു തൊഴിലാളികളുടെ തൊഴില് കാര്ഡ് സസ്പെന്ഡ് ചെയ്തിട്ടുണ്ട്. ഇവര്ക്ക് ഒരു മാസത്തേക്ക് തൊഴിലെടുക്കാനാകില്ല. കാര്ഡ് റദ്ദാക്കാതിരിക്കാന് കാരണം വിശദീകരിക്കേണ്ടി വരും. ഗ്രാനൈറ്റ് കൊണ്ടുവന്ന വലിയ ലോറി വീടിന്റെ അടുത്തേക്കെത്താന് കഴിയാത്തതിനാല് ചെറിയ ടിപ്പര് ലോറിയിലാണ് ഗ്രാനൈറ്റ് വീട് വരെയെത്തിച്ചത്. ഈ വാഹനത്തിന്റെ ഡ്രൈവര് മുഖേനയാണ് നോക്കുകൂലി ആവശ്യപ്പെട്ടത്. ഇയാളുടെ ഫോണ് സന്ദേശം തെളിവായി എടുത്തു. സംഭവത്തില് 10 സി.ഐ.ടി.യു തൊഴിലാളികള്ക്കെതിരെ വടക്കാഞ്ചേരി പൊലീസ് കേസെടുത്തു. പൊലീസ് അറസ്റ്റ് ചെയ്ത പ്രതികള് റിമാന്ഡിലാണ്.